LV Eiropas Savienības Oficiālais Vēstnesis C 296/23

Pieteikuma publikācija saskaņā ar 17. panta 6. punktu Eiropas Parlamenta un Padomes Regulā (EK) Nr. 110/2008 par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1576/89

(2017/C 296/06)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (EK) Nr. 110/2008 (1) 17. panta 7. punktam.

GALVENIE TEHNISKĀS DOKUMENTĀCIJAS PARAMETRI

Vīna spirts ar ģeogrāfisko norādi

КАРНОБАТСКА ГРОЗДОВА РАКИЯ / ГРОЗДОВА РАКИЯ ОТ КАРНОБАТ / KARNOBATSKA GROZDOVA RAKYA / GROZDOVA RAKYA OT KARNOBAT

EK Nr. PGI-BG-01865 – 7.1.2014.

1. Reģistrējamā ģeogrāfiskās izcelsmes norāde

Карнобатска гроздова ракия / Гроздова ракия от Карнобат / Karnobatska grozdova rakya / Grozdova rakya ot Karnobat

2. Stiprā alkoholiskā dzēriena kategorija

Винена дестилатна спиртна напитка / Wine spirit / Vīna spirts

3. Stiprā alkoholiskā dzēriena apraksts

Карнобатска гроздова ракия / Гроздова ракия от Карнобат / Karnobatska grozdova rakya / Grozdova rakya ot Karnobat ir vīna spirta dzēriens, kuram ir 40 % liels minimālais spirta saturs un kurš:

— ražots, vienreiz vai divreiz destilējot vīnogu vīnu, līdz spirta tilpumkoncentrācija sasniedz 65 %, turklāt vīna daudzums, kas iegūts no 100 kg vīnogu, nedrīkst pārsniegt 75 litrus,

— pēc sastāva un organoleptiskajām īpašībām atbilst vīna spirta dzēriena ražošanai piemērojamajām prasībām.

3.1. Fizikālās īpašības

Produkts ir dzidrs, spīdīgs šķidrums bez nosēdumiem un suspendētām daļiņām. Tas ir bāli dzeltenā krāsā, ko tas ieguvis ozolkoka mucās vai grauzdēta cukura pievienošanas rezultātā, un tam piemīt izmantotajām izejvielām raksturīgs aromāts, kas attīstījies produkta izturēšanas laikā.

3.2. Ķīmiskās īpašības

Šajā vīna spirta dzērienā spirta saturs ir vismaz 40 %, turklāt, ražojot vīnu, no 100 kg vīnogu nedrīkst iegūt vairāk kā 75 litrus vīna, kuru pēc tam destilē, līdz spirta tilpumkoncentrācija sasniedz 65 %.

Spirta tilpumkoncentrācija ir 40 %; maksimālais pieļaujamais metanola saturs uz vienu hektolitru 100 tilp. % spirta ir 11 g; gaistošo savienojumu saturs uz vienu hektolitru 100 tilp. % spirta ir 140–200 g.

Gaistošie savienojumi arī ir viena no galvenajām šā dzēriena īpašībām, kas ietekmē tā organoleptiskās īpašības. Šos savienojumus veido augstākie spirti, kopējais skābums, esteri un aldehīdi, turklāt esteru (14–30 g/hl 100 tilp. % spirta) un aldehīdu (7–9 g/hl 100 tilp. % spirta) saturs ir noteicošs aromātam, bet garšas īpašības atkarīgas no augstāko spirtu satura šajā dzērienā (120–150 g/hl 100 tilp. % spirta).

3.3. Organoleptiskās īpašības

Produktam Карнобатска гроздова ракия / Гроздова ракия от Карнобат / Karnobatska grozdova rakya / Grozdova rakya ot Karnobat piemīt piesātināta, stipra un pilnestīga nogatavojušos vīnogu garša ar zaļo ābolu un vīģu niansēm, līdzsvarota vaniļas pēcgarša un neuzbrūkošs koksnes aromāts.

3.4. Sevišķās īpašības (salīdzinājumā ar citiem tās pašas kategorijas stiprajiem alkoholiskajiem dzērieniem)

Produktu Карнобатска гроздова ракия / Гроздова ракия от Карнобат / Karnobatska grozdova rakya / Grozdova rakya ot Karnobat iegūst, destilējot vīnu, kas 20 % apmērā iegūts no “Cherven misket” (“Червен Мискет”) šķirnes vīnogām, bet atlikušo 80 % apmērā – no nejaušas izlases kārtā veidota maisījuma, kurā ietilpst šādu šķirņu vīnogas:

— baltās: “Chardonnay”, “Muscat ottonel”, “Muscat à petits grains”, “Viognier”, “Ugni blanc”, “Traminer”, “Rkatsiteli”, “Cherven misket”, “Riesling du Rhin”, “Sauvignon blanc”, “Victoria”, “Chasselas”,

— sarkanās: “Cabernet sauvignon”, “Syrah”, “Merlot”, “Mavrud”, “Primitivo”, “Pamid”, “Alicante Bouschet”, “Gamay de Bouze”, “Pinot noir”, “Cabernet franc”, “Muscat de Hambourg”, “Rubin”.

“Cherven misket” ir aromātisku vīnogu šķirne, kas dod šim vīna spirta dzērienam piemītošās bagātīgās zaļu ābolu un vīģu garšas nianses.

Augļu fermentācija vēsumā un kontrolētā temperatūrā, kas nepārsniedz 22 °C, veicina augļu aromāta maksimālu saglabāšanu. Aromāta nianšu un garšas potenciāls produktā Карнобатска гроздова ракия / Гроздова ракия от Карнобат / Karnobatska grozdova rakya / Grozdova rakya ot Karnobat bagātinās un koncentrējas, pateicoties ražošanas tehnoloģijai, kuras pamatā ir tāda vīna nepārtraukta destilācija līdz 65 tilp. %, kurš iegūts no vīnogām, izmantojot nepārtrauktas darbības destilācijas aparātu.

Lai destilāti iegūtu līdzsvaru un harmoniju, tos iztur ozolkoka mucās, kur tie turpina attīstīt savu potenciālu. Tas rada raksturīgo zeltaino krāsu, piesātināto, stipro un pilnestīgo nogatavojušos vīnogu garšu un neuzbrūkošo koksnes aromātu.

Šā stiprā alkoholiskā dzēriena kupažēšanu veic, sajaucot dažāda vecuma un dažādu organoleptisko īpašību destilātus un pievienojot mīkstinātu ūdeni daudzumā, kas vajadzīgs, lai sasniegtu 40 tilp. % spirta saturu. Vīna spirta dzērienu dzidrina un stabilizē saskaņā ar atļautajām vīndarības metodēm. Ja vajadzīgs, krāsu koriģē ar grauzdētu cukuru.

4. Attiecīgais ģeogrāfiskais apgabals

Ražošanas apgabalā ietilpst šādu pašvaldību teritorija:

— Karnobat obščinā – sešas zemes (mikrorajoni): Venets, Devetak, Iskra, Ognen, Asparukhovo un Raklitsa ciemats,

— Sungurlare obščinā – viena zeme (mikrorajons): Terziysko ciemats,

— Aytos obščinā – četras zemes (mikrorajoni): Karageorgievo, Pirne, Topolitsa un Chernograd ciemats,

— Tsarevo obščinā – viena zeme (mikrorajons): Lozenets ciemats,

— Straldzha obščinā – viena zeme (mikrorajons): Straldzha pilsēta.

Produkta pildīšanu pudelēs var veikt arī ārpus noteiktā ģeogrāfiskā apgabala.

5. Stiprā alkoholiskā dzēriena ražošanas metode

Produktu Карнобатска гроздова ракия / Гроздова ракия от Карнобат / Karnobatska grozdova rakya / Grozdova rakya ot Karnobat ražo pēc klasiskas bulgāru tehnoloģijas. Kad dažādo šķirņu vīnogas ir sasniegušas tehniskās gatavības pakāpi, tās novāc atsevišķi pa šķirnēm, atbrīvo no kauliņiem un, ja vajadzīgs, iegūto vīnogu “biezputru” atdzesē. Galvenie aromātisko savienojumu veidotāji ir fermentācijas apstākļi un izmantotie raugi.

Augļu fermentēšana vēsumā garantē optimālu aromāta saglabāšanos. Pēc fermentācijas procesa pabeigšanas gatavo vīnu vajadzības gadījumā dzidrina un nodod destilēšanai. Vīnu destilē, līdz iegūst degvīnu ar tieši 65 % lielu spirta tilpumkoncentrāciju, nepārtraukti kontrolējot to, lai uz 100 kg vīnogu nebūtu vairāk par 75 litriem vīna; tas garantē produktam Карнобатска гроздова ракия / Гроздова ракия от Карнобат / Karnobatska grozdova rakya / Grozdova rakya ot Karnobat pastāvīgi augstu kvalitāti un stipri ietekmē iegūtā destilāta aromātisko savienojumu sastāvu. Destilēšanas laikā rodas jauni savienojumi, kas ir termiskās apstrādes produkti, – esteri, aldehīdi, acetāli u. c. Lai iegūtais aromātu profils būtu maksimāli precīzs, šā alkoholiskā dzēriena ražošanā izmantojamo destilātu iegūšanai piemēro atšķirīgu pieeju. Izmanto dārgmetāla īpašības, lietojot speciālus sudraba filtrus. Tos ierīko uz dzēriena destilācijas tilpnēm.

Šādi iegūtos destilātus sadala partijās atkarībā no to fizikāli ķīmiskā un organoleptiskā novērtējuma rezultātiem un sešus mēnešus atstāj izturēt ozolkoka mucās, kuru ietilpība nepārsniedz 500 litrus.

Šā stiprā alkoholiskā dzēriena kupažēšanu veic, sajaucot dažāda vecuma un dažādu organoleptisko īpašību destilātus un pievienojot mīkstinātu ūdeni daudzumā, kas vajadzīgs, lai sasniegtu 40 tilp. % spirta saturu. Vīna spirta dzērienu dzidrina un stabilizē saskaņā ar atļautajām vīndarības metodēm. Tas ir bāli dzeltenā krāsā, ko tas ieguvis ozolkoka mucās vai grauzdētā cukura dēļ, kuru tam pievieno, lai tas iegūtu vēlamo krāsu.

6. Saikne ar ģeogrāfisko vidi vai izcelsmi

6.1. Dati par ģeogrāfisko apgabalu vai izcelsmi, kuri ir saiknei būtiski

Karnobat obščinā valda pārejas tipa klimats no piejūras klimata uz kontinentālo klimatu, un, tā kā apgabals atrodas piekrastes zonā 20–30 km attālumā no krasta, to stipri ietekmē jūra. Vīnogulāju veģetācijas perioda ilgums šajā apgabalā ir 205 dienas. Bioloģisko procesu norisei vajadzīgo temperatūru vidējā summa ir 3 911 °С, bet ticamības intervāls ir no 3 713 °С līdz 4 109 °С. Šādas temperatūru summas raksturīgas apstākļiem, kādos nobriest attiecīgi agrīno, vidēji agrīno un vēlīno šķirņu vīnogas.

Vīnogulājiem aizņemtā platība ir 2 766,56 hektāri (divi tūkstoši septiņi simti sešdesmit seši hektāri un piecdesmit seši āri). Vīndārzi, kuros audzē vīnogas, ko izmanto par izejvielu vīna spirta dzēriena Карнобатска гроздова ракия / Гроздова ракия от Карнобат / Karnobatska grozdova rakya / Grozdova rakya ot Karnobat ražošanai, atrodas Subbalkānu vīnkopības reģionā “Rozova dolina” (“Rožu ieleja”) (Karnobat obščinā un Sungurlare obščinā), Melnās jūras (Chernomorski) austrumu vīnkopības reģiona rietumdaļā (Aytos obščinā un Tsarevo obščinā) un Dienvidu vīnkopības reģionā “Trakiyska nizina” (“Traķijas zemiene”) (Straldzha obščinā). Ģeogrāfiskajā apgabalā ietilpst Tundzha-Straldzha apakšreģions, un tas aizņem austrumu Stara planina atrodošās Karnobat-Aytos daļas dienvidu nogāzes un daļu no Bourgas zemienes.

Augstās pakalnu grēdas un zemienes līdzenās ielejas, kas raksturīgas arī Karnobat obščinas teritorijai, labvēlīgi ietekmē vīna vīnogu, tostarp “Cherven misket” šķirnes, kultūru. Tā ir sena Bulgārijas izcelsmes vīnogu šķirne. Šķirne ir vidēji ātraudzīga, ļoti auglīga un dod vidēji augstu ražu. Salcietības ziņā šī šķirne ierindojas pirmajā vietā starp vietējām šķirnēm un pārspēj daudzas aizrobežu vīnogulāju šķirnes. “Cherven misket” ir aromātisku vīnogu šķirne un piedod produktam Карнобатска гроздова ракия / Гроздова ракия от Карнобат / Karnobatska grozdova rakya / Grozdova rakya ot Karnobat bagātīgas zaļo ābolu un vīģu garšas nianses.

6.2. Stiprā alkoholiskā dzēriena sevišķās īpašības, kas piedēvējamas ģeogrāfiskajam apgabalam

Labvēlīgie dabas un klimatiskie apstākļi, kas vajadzīgi, lai ienāktos augstas kvalitātes un labi nobriedušas vīnogas, apvienojumā ar ražas novākšanu naktī, lai saglabātu aromātu, kā arī ar raudzēšanu zemā temperatūrā un destilēšanu nepārtrauktas darbības destilācijas iekārtā veicina vīnogu izsmalcinātā aromāta koncentrāciju, bet destilāta izturēšana ozolkoka tvertnēs veicina degvīna aromāta un garšas potenciāla attīstību. Tas rada raksturīgo zeltaino krāsu, piesātināto, stipro un pilnestīgo nogatavojušos vīnogu garšu un neuzbrūkošo koksnes aromātu.

Produktam Карнобатска гроздова ракия / Гроздова ракия от Карнобат / Karnobatska grozdova rakya / Grozdova rakya ot Karnobat piemīt piesātināta, stipra un pilnestīga nogatavojušos vīnogu garša ar zaļo ābolu un vīģu niansēm, līdzsvarota vaniļas pēcgarša un neuzbrūkošs koksnes aromāts, kas dara šo produktu atpazīstamu, augstu vērtētu un pieprasītu patērētāju vidū. Šis dzēriens ieņem stabilu vietu tirgū un apvieno sevī tradīciju un inovāciju.

Ar šo dzērienu saistītā dokumentācija glabājas Bulgārijas Republikas Ekonomikas ministrijas direkcijā “Reģistrēšana, licencēšana un kontrole”.

7. Eiropas Savienības vai valsts/reģiona normas

Bulgārijā apstiprināšanas procedūra, ko piemēro ar ģeogrāfiskās izcelsmes norādi apzīmētiem stiprajiem alkoholiskajiem dzērieniem, ir noteikta 2012. gada 15. jūnijā valdības oficiālā izdevuma 45. numurā publicētā un no 2012. gada 16. septembra spēkā esošā Vīna un stipro alkoholisko dzērienu likuma VII iedaļā “Ar ģeogrāfiskās izcelsmes norādi apzīmētu stipro alkoholisko dzērienu ražošana” devītajā nodaļā “Stiprie alkoholiskie dzērieni”.

Ģeogrāfiskās izcelsmes norāde Карнобатска гроздова ракия / Гроздова ракия от Карнобат / Karnobatska grozdova rakya / Grozdova rakya ot Karnobat ir apstiprināta ar Ekonomikas un enerģētikas ministrijas 2013. gada 27. novembra Rīkojumu Nr. Т-РД-27-21. Minētais rīkojums ir publicēts Ekonomikas ministrijas tīmekļa vietnē šādā adresē: http://www.mi.government.bg/bg/library/zapoved-za-utvarjdavane-na-vinena-destilatna-spirtna-napitka-grozdova-rakiya-i-vinena-rakiya-s-geograf-73-c28-m361-2.html.

8. Pieteikuma iesniedzējs

— Dalībvalsts

Bulgārijas Republika

— Pilna adrese (iela, mājas numurs, pilsēta, pasta indekss, valsts)

ul. Slavjanska 8, 1052 Sofia, Bulgaria.

— Juridiskās personas nosaukums vai fiziskās personas vārds un uzvārds

Ekonomikas ministrija / Ministry of Economy.

9. Ģeogrāfiskās izcelsmes norādes papildinājums

Nav.

10. Īpaši noteikumi marķēšanai

Produktam Карнобатска гроздова ракия / Гроздова ракия от Карнобат / Karnobatska grozdova rakya / Grozdova rakya ot Karnobat nav paredzēti saistoši marķēšanas noteikumi (izņemot horizontālos noteikumus).

(1) OV L 39, 13.2.2008., 16. lpp.